钦定古今图书集成/明伦汇编/氏族典/第385卷 > 李𪟝
## 钦定古今图书集成/明伦汇编/氏族典/第385卷 > 李𪟝

按《唐书李𪟝传》，“𪟝字懋功，曹州离狐人。本姓徐氏，客
卫南，家富，多僮仆，积粟常数千锺，与其父盖皆喜施
贷。隋大业末，韦城翟让为盗，𪟝往从之。李密亡命雍
丘，𪟝与王伯当共说让，推密为主，以奇计破王世充。
当是时，河南、山东大水，隋帝令饥人就食黎阳仓，吏
不时发，死者日数万。𪟝说密取黎阳粟以募兵，旬日至二十万。武德二年，密归朝廷。其地东属海，南至江，
西直汝，北抵魏郡，𪟝统之，未有所属。乃录郡县户口
以启密，请自上之。帝喜曰：“纯臣也。”诏授黎州总管，封
莱国公，赐姓，附宗正属籍，封盖舒国公。诏𪟝总河南、
山东兵以拒王世充，为窦建德所陷，自拔归。从秦王
伐东都，略地至虎牢，降沈悦。平建德，俘世充，乃振旅
还。又从破刘黑闼、徐圆朗，累迁左监门大将军。太宗
即位，拜并州都督。贞观三年，为通漠道行军总管，出
云中，与突厥战，走之。诏拜光禄大夫，徙封英，治并州。
十六年，召为兵部尚书。晋王为皇太子，授詹事，俄同
中书门下三品。后帝自将征高丽，以𪟝为辽东道行
军大总管，破盖牟、辽东白崖等城。延陀部落乱，诏将
突厥兵讨之，大战乌德鞬山，破之，碛北遂定。改太常
卿。𪟝既忠力，帝谓可托大事，后留宴，顾曰：“朕思属幼
孤，无易公者。公昔不遗李密，岂负朕哉？”乃授叠州都
督。高宗立，召授洛阳宫留守，进开府仪同三司，参掌
机密，遂为尚书左仆射。永徽四年，册进司空。帝欲立
武昭仪为皇后，畏大臣异议，密访𪟝，答曰：“此陛下家
事。”帝意遂定而王后废，诏𪟝奉册立武氏。总章二年
卒，谥贞武。𪟝用兵多筹，筭临事选将，必訾相其奇庞
福艾者。或问故，答曰：“薄命之人，不足与成功名。”既没，
士皆为流涕。弟弼，为晋州刺史。季弟感陷于世充，世
充令作书召𪟝，对曰：“兄尚节义，今已事主，昆弟不能
移也。”固不从，杀之。𪟝子震嗣，终桂州刺史。